ควบรวมไทยคาร์ดิฟ ไม่ลอยแพพนักงาน
ไทยคาร์ดิฟผนึกกำลังไทยประกันชีวิต ย้ำไม่ทิ้งพนักงาน
21 มี.ค. 2558

โดย...ทีมข่าวโพสต์ทูเดย์
ไทยคาร์ดิฟผนึกกำลังไทยประกันชีวิต ย้ำไม่ทิ้งพนักงาน
นายวิญญู ไชยวรรณ กรรมการผู้จัดการ บริษัท ไทยคาร์ดิฟ ประกันชีวิต เปิดเผยกรณีที่ บริษัท ไทยประกันชีวิต จะเข้ามาเพิ่มสัดส่วนการถือหุ้นหลังจากที่ไทยคาร์ดิฟแจ้งความประสงค์จะขอคืนใบอนุญาตประกอบการประกันชีวิตต่อคณะกรรมการกำกับและส่งเสริมการประกอบธุรกิจประกันภัย (คปภ.) ว่า กลุ่มไทยประกันได้รับการอนุมัติจาก คปภ.ให้มีการซื้อขายแล้ว ขณะนี้อยู่ในขั้นตอนของทำธุรกรรมให้แล้วเสร็จ โดยเป็นการเปลี่ยนแปลงระดับผู้ถือหุ้นเท่านั้น ไม่กระทบการดำเนินธุรกิจของไทยคาร์ดิฟและไม่มีความจำเป็นต้องปลดหรือลอยแพพนักงานแต่อย่างใด
“ไทยประกันชีวิตมองเห็นโอกาสเพื่อเสริมสร้างความมั่นคงในการดำเนินธุรกิจอย่างต่อเนื่องและยั่งยืนร่วมกัน ซึ่งไทยประกันฯ จะสามารถใช้ประโยชน์จากความเชี่ยวชาญเฉพาะด้านของไทยคาร์ดิฟ ทั้งผลิตภัณฑ์ ช่องทางการขาย และความเชี่ยวชาญในบุคลากร อีกทั้งธุรกิจของทั้งสองบริษัทมิได้ทับซ้อนกัน จึงไม่มีความจำเป็นที่จะปลดหรือลอยแพพนักงาน” นายวิญญู ระบุ
ทั้งนี้ ไทยคาร์ดิฟได้แถลงผลประกอบการประจำ ปี 2557 มีเบี้ยประกันภัยรับรวม 4,112 ล้านบาท สูงกว่าเป้าหมายที่ตั้งไว้ รวมถึงประกาศจ่ายโบนัสและขึ้นเงินเดือนประจำปีสูงกว่าค่าเฉลี่ยของตลาดในธุรกิจเดียวกัน